આ બનાવે અમને હચમચાવી મૂક્યા છે એટલે ફટાકડા ફોડવા પર પ્રતિબંધ લાવવા અમે ઝુંબેશ શરૂ કરીશું એમ જણાવીને કિકારામ ચૌધરીએ રાજસ્થાનથી ‘મિડ-ડે’ સાથે વાત કરતાં કહ્યું હતું કે ‘મારી ફક્ત આઠ વર્ષની માસૂમ દીકરી અંકિતા ઉર્ફે અંજુએ કોઈનું કંઈ બગાડ્યું નહોતું. તે હંમેશાં હસતી અને રમતી જોવા મળતી. લોકો પોતાની મજા માટે ફટાકડા ફોડે છે અને એને કારણે કેટલું નુકસાન થાય છે એ તેઓ જોતા નથી. ફટાકડાને કારણે કેટલાય લોકો દાઝી જાય છે, પ્રદૂષણ ફેલાય છે, પૈસાનો બગાડ થાય છે. મારી દીકરી સાથે બનેલો એવા બનાવ બીજા કેટલાય લોકો સાથે બને છે. મારી દીકરી જે હૉસ્પિટલમાં ઍડ્મિટ હતી ત્યાં ૧૨ જેટલાં નાનાં બાળકો દાઝી ગયેલાં જોવા મળ્યાં હતાં. એ જોઈને મારી આંખમાં આંસુ આવી ગયાં હતાં. દરમ્યાન મારી દીકરીનું પણ મૃત્યુ થવાથી ફટાકડા પર કોઈ પણ સંજોગોમાં પ્રતિબંધ લાદવો જ જોઈએ એવો વિચાર મેં કરી લીધો હતો. હાલમાં તો હું મારી દીકરીની વિધિ માટે રાજસ્થાન આવ્યો છો અને તેની મમ્મીની તબિયત પણ સારી ન હોવાથી હૉસ્પિટલમાં વ્યસ્ત છું. જોકે આ વિશે હું વડા પ્રધાન નરેન્દ્ર મોદીને પત્ર લખીને એક પિતા તરીકે મારું દુ:ખ કહીને ફટાકડા ફોડવા પર પ્રતિબંધ મૂકવાની માગણી કરવાનો છું અને જ્યાં સુધી એ વિશે સંતોષકારક જવાબ નહીં મળે ત્યાં સુધી હું તેમનો સંપર્ક કરતો રહીશ. આ ઉપરાંત સોશ્યલ મીડિયાની સૌથી વધુ અસર લોકો પર જોવા મળતી હોવાથી એના પર પણ ઝુંબેશ શરૂ કરીને લોકોને જાગૃત કરીશ. મારી દીકરી જેવા હાલ બીજા કોઈના ન થાય એવા પ્રયત્નો હું કરીશ.’